**Győrtelek Község Önkormányzata**

**Képviselő-testületének**

**7/2016. (IV.27.) önkormányzati rendelete**

**a helyi közművelődési feladatok ellátásáról**

Győrtelek Község Önkormányzata Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 77. §-ban biztosított felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva a következőket rendeli el:

**1. Általános rendelkezések**

1. § A rendelet célja, hogy Győrtelek Község polgárainak érdekeire figyelemmel meghatározza az önkormányzat közművelődési feladatait, azok ellátási formáit, módját és mértékét.

2. § A rendelet hatálya kiterjed a közművelődési tevékenységben résztvevőkre, a közművelődési szervezetekre, azok fenntartóira, működtetőire és alkalmazottaira.

3. § A helyi közművelődési feladok ellátásában az önkormányzat igényli és elősegíti a civil szervezetek és egyéb közösségek, magánszemélyek, valamint a kulturális tevékenységet is végző gazdasági társaságok közreműködését.

**2. Az önkormányzat közművelődési feladatai, megvalósításának formái**

4. § (1) Az önkormányzat feladatának tekinti, hogy a településen kialakult művelődési hagyományokra, a település fejlesztésének koncepciójára, az intézmények, a civil szervezetek és a polgárok öntevékenységére alapozva, pályázatokon való részvétel mellett, a helyi lakosság elvárható igényeinek kiszolgálása és a turizmus lehetőségeinek felkutatása és kihasználása érdekében a közművelődés sajátos eszközrendszerével segítse annak megvalósítását.

(2) Az önkormányzat kötelező feladata a helyi közművelődési tevékenység támogatása, melynek keretében különösen célja

a) a közösségi művelődéshez méltó esztétikus környezet és infrastruktúra biztosítása,

b) a település hagyományainak ápolása, helytörténeti, honismereti mozgalom fejlesztése, hagyományőrző közösségek életre-hívása, működtetése,

c) a különböző korosztályok közművelődési lehetőségeinek biztosítása, közösségi életének támogatása, kulturális kapcsolatainak gazdagítása,

d) a település környezeti, kulturális, közösségi értékeinek közismertté tétele, találkozók, kiállítások rendezése, kulturális turizmus támogatása,

e) iskoláskorúak környezetbarát nevelése.

(3) Az önkormányzat közművelődési tevékenységének formái különösen:

a) az iskolarendszeren kívüli, öntevékeny, önképző, szakképző tanfolyamok, életminőséget és életesélyt javító tanulási, felnőttoktatási lehetőségek megteremtése,

b) a település környezeti, szellemi, művészeti értékeinek, hagyományainak feltárása, megismertetése, helyi művelődési szokások gondozása, gazdagítása,

c) az egyetemes, a nemzeti, a nemzetiségi és más kisebbségi kultúra értékeinek megismertetése, a megértés, a befogadás elősegítése, az ünnepek kultúrájának gondozása,

d) az ismeretterjesztő, az amatőr alkotó, művelődő közösségek tevékenységének támogatása,

e)a helyi társadalom kapcsolatrendszerének, közösségi életének, érdekérvényesítésének segítése,

f) a különböző kultúrák közötti kapcsolatok kiépítésének és fenntartásának segítése,

g) a szabadidő kulturális célú eltöltéséhez a feltételek biztosítása,

h) egyéb művelődést segítő lehetőségek biztosítása.

i) a települési könyvtár, valamint a település közigazgatási területén lévő muzeális intézmény közművelődési tevékenységének támogatása.

**3. Az önkormányzat éves közművelődési feladatainak meghatározása**

5. § Az önkormányzat meghatározza éves közművelődési feladatait, melyre éves munkatervet, rendezvénytervet fogad el, legkésőbb a tárgyévre vonatkozó költségvetés elfogadásáig.

6.§ Az önkormányzat és a közművelődési feladatot ellátó szervezetek a közművelődési lehetőségekről folyamatosan tájékoztatják a település polgárait:

a) elektronikus úton, honlapon keresztül,

b) hirdetőtáblán, hirdetmények kihelyezésével.

**4. A közművelődési feladatok ellátásának szervezeti keretei**

7.§ (1) Az önkormányzat a közművelődési feladatok folyamatos megvalósítása érdekében közösségi színteréül a következő közművelődési helyszíneket működteti:

a) Művelődési Ház Győrtelek, Kossuth utca 76.

b) Könyvtár Győrtelek, Kossuth utca 76.

(2) A közösségi színterek nem intézményként működnek, gazdálkodási feladataikat az önkormányzat hivatala látja el.

(3) Az Önkormányzat a közösségi színterek működéséhez szükséges személyi feltételeket a jogszabályban meghatározott minimum szinten biztosítja, a foglalkoztatott létszámot az éves költségvetésben állapítja meg.

8. § (1) Az önkormányzat a jelen rendelet 4. §-ban felsorolt közművelődési feladatainak ellátásában együttműködik:

a) a megyei könyvtárral,

b) mátészalkai könyvtárral.

(2) Az önkormányzat a feladatellátásba bevont, nem önkormányzati fenntartású intézményekkel, szervezetekkel a rendeletben meghatározott közművelődési feladatok megvalósítására „közművelődési megállapodást” vagy együttműködési megállapodást köt.

(3) Közművelődési feladat ellátására csak olyan szervezettel köthető szerződés, amely a korábbi önkormányzati támogatásával hiánytalanul elszámolt, nincs köztartozása, és megfelel valamennyi vonatkozó jogszabályban foglaltaknak.

**5. A közművelődési feladatok ellátásának finanszírozása,**

**teljesítésről beszámolási kötelezettség**

9.§ (1) A közművelődési feladatok finanszírozásának forrása

a) az önkormányzat éves költségvetési előirányzataiban foglaltak, beleértve az állami támogatást is,

b) az államháztartáson belülről, vagy kívülről átvett, céljellegű támogatások és a működésből adódó szolgáltatási bevételek.

(2) A közművelődési feladat ellátásának pénzügyi fedezetét az önkormányzat az éves költségvetésének összeállítása során, a véleményezett munkaterv figyelembe vételével biztosítja.

(3) A díjköteles közművelődési szolgáltatások köréről és a díjak mértékéről, legkésőbb a tárgyévi költségvetés elfogadásával egyidejűleg kell rendelkezni.

10. § A közművelődési feladatok teljesítéséről a tárgyévet követően a Képviselő-testületet beszámoló formájában tájékoztatni szükséges.

**6. Záró rendelkezések**

11. § (1) Ez a rendelet a kihirdetését követő napon lép hatályba.

(2) Hatályát veszti Győrtelek Község Önkormányzata Képviselő-testületének 9/2011. (IV.08.) önkormányzati rendelete.

K.m.f.

Halmi József sk. Dr. Kovács Adrienn sk.

polgármester jegyző

Kihirdetési záradék:

A rendelet 2016. április 27. napján kihirdetésre került.

Dr. Kovács Adrienn s.k.

jegyző